25MOC-5

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Javier Trigo Oubiña jaunak, Legebiltzarreko Erregelamenduan ezartzen denaren babesean, honako mozio hau aurkezten du, Kultura, Kirol eta Turismo Batzordean eztabaidatzeko:

ZIOEN AZALPENA.

1.- Haurren obesitatearen arazoa gero eta handiagoa da gaur egungo gizartean, eta Nafarroa ez da salbuespena. Haurren obesitatearen prebalentzia areagotu egin da azken urteotan, nazioan gertatzen denaren antzera. Azken azterlanen arabera (Nafarroako Osasun Komunitarioaren Behatokia. Osasun Publikoaren Institutua. Azken berrikusketa, 2024ko martxoa), 6tik 9 urtera bitarteko haurren % 12k dauka, gutxi gorabehera, obesitatea, eta % 30ek, berriz, gehiegizko pisua. (6tik 9 urtera bitarteko haurren taldea da prebalentziarik handiena daukana gehiegizko pisuari, obesitateari eta obesitate larriari dagokienez)

2.- Auzi honen arrazoi nagusiak zuzenean lotuta daude adin horretakoen bizimoduekin, eta eragin nabarmena dute haurren obesitatean:

Elikagai ultraprozesatu eta edari azukredun gehiegi kontsumitzea eta fruitu eta barazki gutxiegi kontsumitzea.

Sedentarismoa: jarduera sedentarioetan denbora gehiago ematea (esaterako, telebista ikusten edo gailu elektronikoekin jolasten) eta jarduera fisikoari emandako denbora gutxitzea.

Faktore sozioekonomikoak: maila sozioekonomiko baxuagoko familiek haurren obesitatearen prebalentzia handiagoa izan ohi dute, mugatuagoa daukatelako elikagai osasungarriak lortzea eta aisialdiko jarduerak egin ahal izatea.

3.- Eragina osasunean: Haurren obesitateak osasuneko hainbat arazo sor ditzake epe motzean nahiz luzean, esate baterako, 2 motako diabetesa, hipertentsioa, bihotz-arazoak eta autoestimu baxua eta depresioa bezalako adimen-osasuneko arazoak.

4.- Ekimenak eta politikak Nafarroan: Eskoletan ohitura osasungarriak sustatzeko zenbait programa ezarri ditu Nafarroak azken 20 urteotan, hala nola jarduera fisikoa sustatzea eta eskolako menuen kalitatea hobetzea. Egun, Osasun Publikoaren Institutuak abian du Elikadura Osasungarriaren Nafarroako Estrategia, zeinak, funtsean, nutrizio-hezkuntza eta haurrengan eta gazteengan ohitura aktiboak sustatzea jasotzen baititu. 2005-2006 ikasturtean, Kirol Medikuntza eta Ikerketaren Zentroaren bidez, Nafarroako Kirol eta Gazteriaren Institutuak aztura osasungarriak sustatzeko kanpaina berritzaile bat jarri zuen abian zenbait ikastetxetan. Programa horrek honako helburu orokor hauek zeuzkan:

Esku-hartze "integral" bat egitea, gurasoak, irakasleak, ingurunea eta haurrak berak inplikatuko dituena, bizimodu osasuntsuaren sustapena bultzatuz. Horretarako, elikadura osasungarriarekin lotutako gomendioak ematen dira, bai eta eguneroko bizitzan jarduera fisiko gehiago egitearen beharrarekin lotutakoak ere.

Gaixotasun kardiobaskularra izateko arrisku-faktoreak murriztea.

Elikadurari eta jarduera fisikoari buruzko oinarrizko informazioa ematea ikasleei oro har eta obesitatea eta gehiegizko pisua duten haurrei bereziki. Nafarroako Kirolaren eta Jarduera Fisikoaren Institutuaren webgunean ikus daiteke kanpaina horrek zer eragin eta ondorio positibo izan dituen parte-hartzaileengan. 2018an, Nafarroako Kirolaren Institutuak, Miguel Indurain Fundazioarekin eta Pirinio Atlantikoetako beste 5 organismo publikorekin batera, programa hori gaurkotu eta zabaldu du, mugaz gaindiko ANETO proiektuaren bidez.

Programa horrek honako helburu orokor hauek zeuzkan:

a.- Mugaz gaindiko esku-hartze integrala egitea 6tik 8 urtera bitarteko haurren obesitatea eta gehiegizko pisua prebenitzeko, gurasoak, irakasleak eta ingurunea ere inplikatuko dituena, bizimodu osasuntsua sustatzeko.

b.- Gizartea sentsibilizatzea, behar bezala elikatzearen eta ariketa fisikoa egitearen garrantziaz, bizitzako lehen urteetatik hasita.

c.- Ariketa fisikoa areagotzeak eta elikadura hobetzeak, biek batera, gorputzaren osaeran eta gaitasun fisikoan dauzkaten ondorioak aztertzea.

d.- Europako hezkuntza-sarerako oinarriak sortzea, eskolen arteko interakzioa eta jardunbide egokien trukea laguntzeko. 2021eko urtarrilean eman ziren jakitera kanpaina horren emaitzak, zeinak oso balorazio ona jaso baitzuen. 2021etik hasita, Nafarroako Kirolaren Institutuak, Kirol Medikuntza eta Ikerketaren Zentroaren bidez, haurren obesitatea prebenitzeko kanpaina horiek egiteari utzi dio, halako moduan non abandonatu egin baitu osasuna jarduera fisikoaren bidez sustatzeko arlorik garrantzitsuenetariko bat.

Horregatik guztiagatik, honako erabaki-proposamen hau aurkezten dugu:

Nafarroako Gobernua premiatzen dugu Kirol Medikuntza eta Ikerketaren Zentroaren bidez berriz egin eta bultza dezan 6tik 9 urtera bitarteko ikasleen artean haurren obesitatea prebenitzeko kanpaina bat.

Iruñean, 2025eko urtarrilaren 22an

Foru parlamentaria: Javier Trigo Oubiña